Sagan wen 5de skof, Van Avermaet klou aan geel | Netwerk24
11 Julie 2018 17:51
Peter Sagan van die Bora-Hansgrohe-fietsryspan het Woensdag sy tweede skofoorwinning in vanjaar se Tour de France behaal toe hy die vyfde en heuwelagtige skof van 204.5 kilometer tussen Lorient en Quimper gewen het.
Sagan, die huidige wêreldkampioen van Slowakye, het ook die tweede skof gewen.
Vreugde vir Peter Sagan (Bora-Hansgrohe) nadat hy Woensdag die vyfde skof van die Tour de France gewen het. Foto: AP
Sy wentyd in die vyfde skof was 2 uur 48 minute en 06 sekondes.
Hy is gevolg Sonny Colbrelli (Bahrain-Meridah), Philippe Gilbert (Quick Step Floors), Alejandro Valverde (Movistar), Julian Alaphilippe (Quick Step) en Daniel Martrin (Team Emirates).
“Ek was ’n bietjie gelukkig,” het Sagan aan skysports.com gesê.
“Colbrelli was kort op my hakke. My spanmaats het in die middel van die skof baie goeie werk gedoen om my vir die naelrit in ’n goeie posisie te plaas.”
Greg van Avermaet van BMC Racing is steeds die draer van die geeltrui met sy spanmaat Tejay van Garderen net 2 sekondes agter hom.
“Ek wil nog ’n dag die geeltrui dra. Môre (Donderdag) se skof (oor 181 km tussen Brest en Mûr-de-Bretagne Guerlédan, wat bergagtig is) sal ook super-hard wees. Maar ek kan daar wees as ek nie te veel tyd verloor nie,” het Van Avermeat gesê.
Van Avermaet het sewende in Woensdag se skof geëindig.
Suid-Afrika se Daryl Impey (Mitchelton-Scott) het 35ste in die skof geëindig en nou is nou algeheel 65ste.
Reinardt Janse van Rensburg (Dimension Data) was 120ste in die skof en is algeheel 86ste.
In die spanafdeling is Bahrain-Merida voor, gevolg deur Movistar en Team Sky.
Dimension Data is 18de. – letour.com, skysports.com
Meer oor: Tour De France | 5De Skof | Peter Sagan
Sagan wen 2de skof en neem geeltrui oor